《登历阳城望凌歊台》
宋代·郭祥正

平昔登凌歊，西望历阳岸。江空芦苇阔，日落烟雾散。

倏然别乡国，三载客淮甸。赏心无复有，离渚但纷乱。

迩来治冤狱，文字堆几案。置之步城堞，山川却对面。

崔嵬浮图出，巨笔插天半。秀色凌丹青，长毫蘸河汉。

翻思宋武帝，此地尝壮观。美人厌烦暑，挥衣待霜霰。

流芳千岁间，陵谷未云变。碑阴杜牧题，缺玉稍可辨。

归魂招不得，旧土常情恋。时作梁甫吟，清风忽吹断。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。